Liivi Aarma „Küla ajaloo uurimisest Taani hindamisraamatust Rootsi aja lõpuni“

**Sõtke**

Sõtküla ringvall-linnus on arheoloogiamälestisena kaitse all. Sõtke *Hetkyl* valdus oli kirjas 1241. aastal Taani hindamisraamatus. Paul Johansen järeldas, et Sõtke sattus ordu valdusse juba 1238. aastal ordu ja Saare-Lääne piiskopi vahelise kokkuleppe tulemusel (P. Johansen. Die Estlandliste des Liber Census Daniae. Kopenhagen, Reval, 1933, lk. 360–361), 1238  aastal andis dominiiklasest piiskop Heinrich I ordule sõjalise abi eest vasallide vastu 50 adramaad Sõtke küla ümbruses, seega ka Märjamaa ümbruses. Läänemaa koguteoses kirjutas Evald Blumfeld täpsemalt, et 1238. aastal kinnitaski Modena Wilhelm sobimuse, millega piiskop Heinrich varus ehitatava toomkiriku ülalpidamiseks Läänemaal 300 adramaad ja andis ¼ ülejäänud maadest pluss 50 adramaad ordule. See tõsiasi võiski olla põhjuseks, miks oli Sõtke kirjas Taani hindamisraamatus.

1425. aastal läänistas ordumeister Müteni *Mütteni* küla Sõtküla oja ääres Goswin Hanele. Ordu rajas komtuurkondadesse ametkonnad, s.o mõisa-alad, mille keskuseks oli ordumõis. Pärnu komtuurkonna alale rajati 14. sajandil Lelle, Tahku ja Tori ordumõisad, 15. sajandil lisaks Lihula, Matsalu, Sõtke *Sõtkül Setkül*(1477) ja Sauga mõisad. Sõtke ordumõis kuulus 1480. aastal Lihula komtuurkonda, hiljem aga Pärnu komtuurkonda. Sõtke *Zetkul* ordumõis põletati 1560. aastal Liivi sõja ajal maha (Renner, 165 r). Rootsi võim võttis ordu mõisavaldused üle rootsi kroonile.

1564. aastal oli 44,5-adramaase Sõtküla *Setkyla* ordumõisa all 24 adratalupoega, üks veski, kümme üksjalga ja kaheksa vabadikku. 1565. aastal oli Sõtke *Söttküll* mõisa valitseja Hans Worst ja mõis kuulus sellal Pärnu lääni. 1566. aastal oli Sõtküla kirjas kui *Setkyle*. 1570. aastal oli kuningas Johann III läänistanud ja Stockholmis allkirjastanud üheksa taluga Sõtke mõisakoha *Hoffstedde* Klaus Mecksile. 1586. aastal oli Sõtke *Sedtküll* loss koos 25 adramaaga Klaus Mecksi (oli ka Rabivere mõisaomanik) valdus koos sinna kuulunud kahe külaga. 1620. ja 1641. aastal oli omanikuna märgitud Klaus Mecks, 1649. aastal selle lesk Sophia Mecks, sünd Buxhoewden († enne 1663).

Reinhold Mecks võttis 1657. aastal üle oma isa Sõtkula *Sötkul* pärandi *väterliches Gutes*, lunastades mõisa välja 3000 riigitaalri eest rittmeister Berend Johann Uexkülli käest, mis enne oli olnud 2000 riigitaalri eest panditud *verpfandet* paruni ja obristi Ludwig Taubele (sai 2000 riigitaalrit oma abikaasa omandist, sest ämm Tiesenhausen oli selle raha endale võtnud ja selle ära kulutanud, siis Uexküll oli Sõtkest välja tõstetud *aus* *Sõtkul* *gesetzet*).

1663. aastal oli Sõtke *Sõttküll* omanikuks Reinholt Mecks u nelja adramaaga. Nende poeg (?) Reinhold müüs 1665. aastal mõisa assessor Wilhelm Lindtmannile 5000 riigitaalri eest Harju-Viru õiguse alusel. 1667. aasta oli Sõtke mõisaomanikul Wilhelm Lindtmannil piiritüli Sipa mõisomaniku Hans Ferseniga. 1678. aastal oli Sõtke omanikuks Wilhelm Lindtmann umbes nelja adramaaga. 1688. aastal oli kuueadramaane Sõtke *Sõttküll* mõis veel assessor Wilhelm Lindtmanni valdus. 1694. aastal müüs poeg Otto Wilhelm Lindtmann Sõtke mõisa kapten Klaus Jürgen Freyburgile. 1696. aastal kuulus 13,5-adramaane Sõtke *Söttküll* mõis kapten Klaus Jürgen Freyburgile.